Tronkstraf vir Mdluli verwelkomRichard Mdluli. (Argieffoto) Richard Mdluli, voormalige hoof van misdaadintelligensie by die polisie, en sy medebeskuldigde, Mthembeni Mthunzi, is Dinsdag vyf jaar direkte tronkstraf in die Johannesburgse hooggeregshof opgelê. Die twee is vroeër skuldig bevind op twee aanklagte van ontvoering, twee aanklagte van aanranding en twee aanklagte van ernstige aanranding. Mdluli en Mthunzi is daarvan beskuldig dat hulle Oupa Ramogibe geïntimideer, aangerand en ontvoer het. Ramogibe en Tshidi Buthelezi, Mdluli se voormalige geliefde, is in Julie 1998 in die geheim getroud. Mdluli het glo alles in sy vermoë gedoen om die verhouding te laat skipbreuk ly. Ramogibe is ŉ jaar later doodgeskiet. Aanklagte van moord is egter vroeër teen Mdluli en Mthunzi teruggetrek. Die staat het wel sy saak op die aanklagte van ontvoering en aanranding bewys. Regter Ratha Mokgoathlheng het die twee tot drie jaar tronkstraf op elk van die ontvoeringsklagte gevonnis, ŉ jaar tronkstraf vir elk van die twee aanrandingsklagte en twee jaar tronkstraf vir elk van die ernstige aanrandingsklagte gevonnis. Gedeeltes van die vonnisse word gelyklopend uitgedien. Die 62-jarige Mdluli het aangevoer hy is te oud en te kwesbaar om tronkstraf uit te dien. Die regter het egter die twee voormalige polisielede in sy uitspraak gekap vir hul kru en misdadige magsmisbruik. Adv. Glynnis Breytenbach, die DA se woordvoerder oor justisie en korrektiewe dienste, het die vonnisse verwelkom. Breytenbach sê Mdluli het in 2018 uiteindelik die trekpas by die polisie gekry nadat hy jare lank danksy sy “sterk politieke bande en gevolglike beskerming aanspreeklikheid vir sy misdadige optrede ontduik het”. Sy sê dit het byna twee dekades geneem vir die kwessie om afgehandel te word en dit het boonop enorme druk van die burgerlike samelewing en die onwrikbare toewyding van die ondersoekbeampte geverg voordat daar met vervolging voortgegaan is. “Dit is ŉ aanklag teen die strafregstelsel dat hy [Mdluli] toegelaat is om vir so lank aanspreeklikheid vry te spring. Die vervolgingsgesag het egter uitstekende werk gedoen om ŉ saak voor te lê op getuienis wat baie oud was.” Breytenbach sê die Nasionale Vervolgingsgesag (NVG) moet geloof word vir die suksesvolle vervolging, al was dit laat. “Mdluli het amper weggekom met sy misdadige magsmisbruik en dit is gerusstellend om te sien dat geregtigheid eindelik geskied.” Die regter het Mdluli en Mthunzi se aansoek om verlof tot appèl teen die vonnisse van die hand gewys. Mdluli het egter aan News24 gesê hy gaan hom oor dié kwessie tot die appèlhof wend. Mdluli moet later, in ŉ afsonderlike saak, ook in die hof verskyn op aanklagte van bedrog en diefstal. Hy word saam met Solomon Lazarus, voormalige finansiële hoof by die polisie se misdaadintelligensie-eenheid, en Heine Barnard, ŉ voormalige verkrygingsbestuurder, daarvan beskuldig dat hulle ŉ geheime misdaadintelligensiefonds van die polisie geplunder het.